SEAFCO ลั่นรายได้-กำไร Q2/58 ดีกว่า Q1/58 พร้อมยันทั้งปีทำนิวไฮต่อเนื่อง
SEAFCO ลั่นรายได้-กำไร Q2/58 ดีกว่า Q1/58 พร้อมยันทั้งปีทำนิวไฮต่อเนื่อง
4 มิ.ย. 2558

นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า บริษัทคาดแนวโน้มผลประกอบการในช่วงไตรมาส 2/58 จะดีกว่าไตรมาส 1/58 ที่มีรายได้ 484.69 ล้านบาท และกำไรสุทธิ 27.64 ล้านบาท เนื่องจากปัจจุบันบริษัทฯมีงานในมือ (Backlog) มูลค่า 980 ล้านบาท ซึ่งจะรับรู้เป็นรายได้ในช่วงไตรมาส 2/58 ราว 400-500 ล้านบาท
ทั้งนี้บริษัทฯยังคงเป้าหมายผลประกอบการปี 58 ทั้งรายได้และกำไรจะทำสถิติสูงสุดใหม่ต่อเนื่องจากปีก่อน ขณะที่ปีก่อนบริษัทมีรายได้ 1,930.28 ล้านบาท และกำไรสุทธิ 210.47 ล้านบาท โดยคาดว่าทั้งรายได้และกำไรจะเติบโต 15% โดยปัจจุบันบริษัทฯมีงานที่อยู่ระหว่างรอผลประมูลราว 2 พันล้านบาท ซึ่งบริษัทฯคาดหวังจะได้งานในส่วนนี้ราว 30-40%
พร้อมกันนี้ บริษัทฯยังอยู่ระหว่างเจรจากับ บริษัท ไชน่า ฮาเบอร์ จำกัด ในโครงการก่อสร้างรถไฟฟ้าสายสีเขียว (เหนือ) ช่วงหมอชิต – สะพานใหม่ – คูคต โดยบริษัทฯคาดว่ามูลค่างาน เฉพาะค่าแรง อยู่ที่ราว 1-2 พันล้านบาท แต่ยังไม่คาดการณ์ว่าจะได้งานส่วนนี้เท่าไหร่
นอกจากนี้ ยังมีแผนขยายรับงานในพม่าเพิ่มขึ้น โดยอยู่ระหว่างใบอนุญาตงานใหม่มูลค่าราว 200 ล้านบาท ที่มีความล่าช้ามาราว 2-3 เดือน คาดว่าจะได้ข้อสรุปเร็วๆนี้ ซึ่งจะส่งผลให้สัดส่วนรายได้จากต่างประเทศเพิ่มเป็น 10% จากปีนี้มีสัดส่วน 4% หรือมีมูลค่างานราว 80-90 ล้านบาท